**Koncertlekcija ”Atmodas dziesmas. Dziesmotā revolūcija”**

**Rīgas Teikas vidusskolas skolēnu atsauksmes**

**11.SA klase**

"Ļoti labi izdomāts, ka pastāsta faktus un tad noskan dziesma. Noteikti interesantāks veids kā iemācīties vēsturi nevis pliki lasot faktus no grāmatas. Labs balss tembrs, spēj noturēt klausītāja uzmanību."

"Kā mācību materiāls, koncerts bija izveidots ļoti piesaistošs, orģināls un atraktīvs. Bija patīkami piedzīvot jauktu priekšnesumu starp nopietniem faktiem un jautrākas noskaņas vai pretēji - smeldzošākiem meldiņiem. Visnotaļ redzētais pārsteidz un nebija tas, ko gaidīju. Faktu skaidrojošā un informatīvā daļa šķita nedaudz neveikla un ārkārtīgi iestudēta, bet emocionālais dziedājums spēja to atsvērt."

Koncertizrāde “Atmodas dziesmas. Dziesmotā revolūcija.”, kuru mēs spējām noskatīties pateicoties “Skolas somai”, sevī ietvēra salīdzinoši īsu apskatu par to, kā tad Latvija ieguva savu neatkarību un kā šajā procesā bija iesaistītas dziesmas. Parasti mācoties par atmodas laiku, dziesmas tiek pieminētas, kā tāds garām ejošs fakts, taču šoreiz katram galvenajam notikumam bija piemeklēts kāds dziesmas gabals, kas bija saistīts ar šo notikumu vai pat bija iemesls tam. Tas ļāva gūt dziļāku ieskatu tajā, kā tad šajā laika posmā tika veidota cenzūra un kāda bija tautas daiļrades atbilde uz šiem ieviestajiem ierobežojumiem. Man liekas, ka šāda pieeja vēsturei ir lieliska, jo beidzot var just patiesas emocijas un notikumi vairāk nešķiet kā tikai kārtējie fakti, kas ir jāiezubra eksāmeniem tuvojoties. Tie liek saprast cik svarīgi tie bija un dot tiem vienkāršu cilvēciskumu. Vienīgā kritika, ko es varētu izteikt ir tas, ka man ne pārāk patika kā runātāji izmantoja balss modulāciju dažos momentos. Saprotams, ka runai ir jābūt enerģiskai un aizraujošai, lai saglabātu audiences uzmanību, taču, man liekas, ka runājot par barikāžu upuriem varētu izmanto mazliet nopietnāku balss toni, nevis smaidīt plašu smaidu. Kā nekā runa ir par cilvēkiem, kuri zaudēja savu dzīvību un kuru ģimenēm ar šo zaudējumu ir jādzīvo pat šodien. Taču tā ir tāda sīka piebilde. Kopumā, koncertizrādi izbaudīju. Iesaku to noskatīties tiem, kas grib vēsturi redzēt ne tikai kā trauslas vēstures grāmatas lapas, bet arī kā sabiedrību un daiļradi ietekmējošu faktoru. Kā arī tiem, kas kārtos tuvākajā nākotnē 9. klases eksāmenu vēsturē, jo tur bieži uzpeld jautājumi par šo laiku."

"Koncerts "Atmodas dziesmas. Dziesmotā revolūcija" man ļoti patika. Iepriekš nekad nebiju tik spēcīgi aizdomājusies par šo cīņu par valsts neatkarību. Dziesmas mani ļoti uzrunāja. Pat dziedāju līdzi un prasījās pārējām dziesmām vārdus klāt, lai dziedātu. Mūziķi bija profesionāli un nebija garlaicīgi klausīties. It īpaši, kad solists ar visām emocijām dziedāja. Varēja just, ka viņš arī ir spēcīgs Latvijas patriots. Teksts, ko runāja, bija viegli uztverams un ar sajūtām, nevis vienkārši nolasīts. Tas man ļoti patika! Manuprāt, ļoti veiksmīga filma, kura visiem jauniešiem būtu jāredz. Mani ļoti aizkustināja un uzzināju daudz jaunus faktus. Kā arī, manuprāt, būtu vēl labāk, ja šis būtu arī angliski pieejams, bet dziesmas, protams, latviski dziedātu. Labprāt, parādītu draugiem no ārzemēm un ar lepnumu sacītu: "Jā, šī ir mana tauta, šī ir mana zeme, kur esmu dzimusi! Es ar to lepojos un to cienu!""